अब मैं हूं और मेरी तनहाई है। आज मुझे खुद से बातें करनी है। ढेर सारी। सेल्‍फ एनालिसिल करना है कि कहां गलती हो गयी मुझसे। अभी दिमाग में सारी चीज़ें फ्रेश हैं और याद भी हैं। वैसे भी आज मुझे ललिता मैडम के पीजी सुन कर हा हा नहीं करना है, न उनके सात लाख के नये नेकलेस की, न आज पहनी तीस हजार की बेहूदा ड्रेस की, न तीन हजार की लिपस्‍टिक की, न दुबई से खरीदे डेढ़ लाख के पर्स की, न चार लाख की घड़ी की एक बार फिर से तारीफ करनी है। आज मेरा अपना दिन है। कल की सोचने के लिए भी और कुछ तय करने के लिए भी। लंदन वापिस जाने का तो सवाल ही नहीं उठता। कुछ न कुछ तो करना ही होगा। जो भी करना है, इंडिया में ही करना है। कम्‍बख्‍त ने इतना भी टाइम नहीं दिया कि दो चार जगह अपनी पसंद के जॉब के लिए अप्‍लाई ही कर पाती।